Document ID: 32015R0001

REGOLAMENT TA’ DELEGA TAL-KUMMISSJONI (UE) 2015/1
tat-30 ta’ Settembru 2014
li jissupplimenta r-Regolament (KE) Nru 1060/2009 tal-Parlament Ewropew u tal-Kunsill fir-rigward tal-istandards tekniċi regolatorji għar-rappurtar perjodiku dwar it-tariffi imposti mill-aġenzija ta’ klassifikazzjoni tal-kreditu għall-fini ta’ superviżjoni kontinwa mill-Awtorità Ewropea tat-Titoli u s-Swieq
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1060/2009 tal-Parlament Ewropew u tal-Kunsill tas-16 ta’ Settembru 2009 dwar l-aġenziji li jiggradaw il-kreditu (1), u b’mod partikolari t-tielet subparagrafu tal-Artikolu 21(4a) tiegħu,
Billi:
(1)
L-Artikolu 11(3) u l-punt 2 tal-Parti II tat-Taqsima E tal-Anness I tar-Regolament (KE) Nru 1060/2009 jobbligaw lil kull aġenzija ta’ klassifikazzjoni tal-kreditu biex kull sena tiżvela lill-ESMA il-lista ta’ tariffi li jiġu imposti lil kull klijent għall-klassifikazzjonijiet tal-kreditu individwali u għal kull servizzi anċillari, kif ukoll il-politika tagħha tal-ipprezzar, inklużi l-istruttura tat-tariffi u l-kriterji tal-ipprezzar relatati mal-klassifikazzjoni tal-kreditu għal kategoriji ta’ assi differenti. Huwa essenzjali li jiġu pprovduti d-dettalji tekniċi dwar il-kontenut li għandu jiġi rrappurtat u l-format li għandu jintuża mill-aġenziji ta’ klassifikazzjoni tal-kreditu sabiex ikunu konformi mal-obbligi tagħhom u jippermettu lill-ESMA teżerċita s-setgħat superviżorji kontinwi tagħha.
(2)
Sabiex ikomplu jittaffew il-konflitti ta’ interess u tiġi faċilitata l-kompetizzjoni ġusta fis-suq ta’ klassifikazzjoni tal-kreditu, l-ESMA trid tiżgura li l-politiki tal-ipprezzar, il-proċeduri u finalment it-tariffi imposti mill-aġenziji ta’ klassifikazzjoni tal-kreditu lill-klijenti ma jkunux diskriminatorji. Id-differenzi fit-tariffi imposti għall-istess tip ta’ servizz għandhom ikunu ġustifikabbli b’differenza fil-kostijiet effettivi f’dak li għadu x’jaqsam ma’ forniment ta’ dan is-servizz lil klijenti differenti. Barra minn hekk, it-tariffi imposti għas-servizzi ta’ klassifikazzjoni tal-kreditu lil xi emittent speċifiku ma għandhomx jiddependu fuq ir-riżultati jew fuq l-eżitu tal-ħidma li tkun saret.
(3)
L-informazzjoni dwar it-tariffi li trid tiġi sottomessa minn aġenziji ta’ klassifikazzjoni tal-kreditu rreġistrati għandha tippermetti lill-ESMA tidentifika klassifikazzjonijiet tal-kreditu li jkunu jeħtieġu aktar skrutinju u azzjonijiet ta’ segwitu u ta’ sorveljanza ulterjuri possibbli. Għandhom jiġu imposti tariffi simili għal klassifikazzjonijiet tal-kreditu u servizzi anċillari b’karatteristiċi simili, filwaqt li d-differenzi fil-livelli tat-tariffi jiġu ġġustifikati fuq il-bażi ta’ differenzi fil-kostijiet. L-informazzjoni miġbura għandha tippermetti lill-ESMA tidentifika, għal kull aġenzija ta’ klassifikazzjoni tal-kreditu rreġistrata, servizzi paragunabbli u t-tariffi rispettivi tagħhom u għaldaqstant tiskopri xi devjazzjonijiet sinifikanti fit-tariffi imposti. L-ESMA tista’ wara dan, twettaq investigazzjonijiet sabiex tivverifika li kull tariffa bħal din tkun stabbilita skont il-politiki u l-proċeduri tal-ipprezzar legali u li d-differenzi fil-livelli tat-tariffi bbażati fuq id-differenzi fil-kostijiet huma konsistenti mal-prinċipji tal-kompetizzjoni ġusta, li ma jkunux dovuti għal kunflitti ta’ interess u li ma jiddependux fuq ir-riżultati jew l-eżitu tal-ħidma li tkun saret.
(4)
Il-politiki u l-proċeduri tal-ipprezzar għandhom jiġu rrapportati għal kull tip ta’ klassifikazzjoni. Għal finijiet ta’ rappurtar u għad-distinzjoni ċara bejn kull politika u proċedura tal-ipprezzar u l-aġġornamenti rispettivi tagħhom, kull verżjoni tal-politiki ta’ pprezzar bl-iskedi tariffarji rispettivi tagħha, tal-programmi ta’ tariffi u tal-proċeduri għandu jkollha numru ta’ identifikazzjoni. Għall-għanijiet l-oħrajn kollha, il-politiki tal-ipprezzar għandhom jinkludu l-istrutturi tariffarji kif ukoll il-kriterji tal-ipprezzar li jistgħu jiġu applikati mill-persuna jew persuni li qed jinnegozjaw it-tariffi li għandhom jitħallsu għal klassifikazzjoni ta’ kreditu individwali. Il-politiki tal-ipprezzar għandhom jinkludu wkoll kull frekwenza jew programmi tariffarji oħra li minnhom l-entità klassifikata jew l-abbonat jistgħu jibbenefikaw f’termini ta’ tariffi differenti imposti għal klassifikazzjoni individwali jew sett ta’ klassifikazzjonijiet ta’ kreditu. L-aġenziji ta’ klassifikazzjoni tal-kreditu għandhom jirreġistraw l-istanzi kollha fejn il-politiki tal-ipprezzar, l-iskedi tariffarji, il-programmi u l-proċeduri tariffarji ma jkunux ġew applikati u l-istanzi kollha ta’ devjazzjonijiet mill-politika tal-ipprezzar kif applikata għal klassifikazzjoni ta’ kreditu individwali, b’identifikazzjoni ċara tal-klassifikazzjoni ta’ kreditu involuta.
(5)
L-aġenziji ta’ klassifikazzjoni tal-kreditu li huma parti minn grupp, għandhom ikunu jistgħu jirrapportaw jew id-dejta dwar il-klassifikazzjonijiet tagħhom separatament lill-ESMA, jew jagħtu mandat lil xi aġenzija oħra ta’ klassifikazzjoni ta’ kreditu fi ħdan il-grupp biex din tissottometti d-dejta għan-nom tal-membri kollha tal-grupp li huma soġġetti għar-rekwiżiti tar-rapportar.
(6)
Għall-fini ta’ dan ir-Regolament, l-“istrutturar ta’ ħruġ ta’ dejn” u “l-kwistjoni ta’ dejn” għandhom jinkludu strumenti finanzjarji jew assi oħra li jirriżultaw minn tranżazzjoni jew skema ta’ titolizzazzjoni msemmija fl-Artikolu 4(61) tar-Regolament (UE) Nru 575/2013 tal-Parlament Ewropew u tal-Kunsill (2).
(7)
Sabiex jippermettu lill-aġenziji ta’ klassifikazzjoni tal-kreditu reġistrati biex jiżviluppaw sistemi u proċeduri adegwati skont l-ispeċifikazzjonijiet tekniċi pprovduti mill-ESMA u biex jiġu żgurati l-kompletezza u l-korrettezza tar-rapportar tad-dejta dwar it-tariffi, l-aġenziji ta’ klassifikazzjoni tal-kreditu rreġistrati għandhom inizjalment jirrapportaw dwar id-dejta tat-tariffi individwali disa’ xhur wara d-dħul fis-seħħ ta’ dan ir-Regolament. Ir-rapport inizjali għandu jsir fir-rigward ta’ dejta tat-tariffi mid-dħul fis-seħħ ta’ dan ir-Regolament. Obbligu bħal dan ma għandux jiġi interpretat bħala kwittanza mill-obbligu fuq l-aġenziji ta’ klassifikazzjoni tal-kreditu rreġistrati biex jissottomettu informazzjoni perjodika dwar it-tariffi skont l-Artikolu 11(3) tar-Regolament (UE) Nru 1060/2009 fil-perjodu interim.
(8)
Il-politiki u l-proċeduri tal-ipprezzar għandhom jiġu pprovduti fuq bażi kontinwa b’tali mod li kull bidla materjali tiġi rrappurtata mingħajr dewmien żejjed wara l-adozzjoni tagħha u l-aktar tard sa 30 jum wara l-implimentazzjoni tagħha. L-informazzjoni li trid tiġi rrapportata għandha tinġabar f’format standard biex tippermetti lill-ESMA tirċievi u tipproċessa r-rekords awtomatikament fis-sistemi interni tagħha. Minħabba d-diffikultajiet tekniċi u l-progress tekniku maż-żmien, għadd ta’ struzzjonijiet tekniċi tar-rapportar dwar it-trasmissjoni jew il-format tal-fajls li għandhom jiġu sottomessi mill-aġenziji ta’ klassifikazzjoni tal-kreditu jista’ jkollhom jiġu aġġornati u kkomunikati mill-ESMA permezz ta’ komunikazzjonijiet jew linji gwida speċifiċi.
(9)
Fejn aġenzija ta’ klassifikazzjoni tal-kreditu ma tikkonformax mar-rekwiżiti ta’ rappurtar tagħha, l-ESMA għandu jkollha s-setgħa li titlob l-informazzjoni permezz ta’ deċiżjoni maħruġa skont l-Artikolu 23b(3) tar-Regolament (KE) Nru 1060/2009, jew li tieħu miżuri investigattivi oħrajn.
(10)
Dan ir-Regolament huwa bbażat fuq l-abbozz tal-istandards tekniċi regolatorji sottomess lill-Kummissjoni mill-ESMA, skont l-Artikolu 10 tar-Regolament (UE) Nru 1095/2010 tal-Parlament Ewropew u tal-Kunsill (3).
(11)
L-ESMA wettqet konsultazzjonijiet pubbliċi miftuħa fir-rigward tal-abbozz tal-istandards tekniċi regolatorji li fuqu dan ir-Regolament huwa bbażat, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Ikkonċernati tat-Titoli u s-Swieq stabbilit skont l-Artikolu 37 tar-Regolament (UE) Nru 1095/2010.
ADOTTAT DAN IR-REGOLAMENT:
Artikolu 1
Il-prinċipji ġenerali
1. L-aġenziji ta’ klassifikazzjoni tal-kreditu rreġistrati jissottomettu t-tipi ta’ rapporti li ġejjin lill-ESMA:
(a)
il-politiki ta’ u l-proċeduri tal-ipprezzar kif stabbiliti fl-Artikolu 2;
(b)
dejta tat-tariffi għall-attivitajiet ta’ klassifikazzjonijiet ta’ kreditu pprovduti taħt il-mudell fejn l-emittent iħallas kif stabbilit fl-Artikolu 3(1);
(c)
dejta tat-tariffi għall-attivitajiet ta’ klassifikazzjonijiet ta’ kreditu pprovduti taħt il-mudell fejn l-abbonat jew l-investitur-iħallas kif stabbilit fl-Artikolu 3(2).
2. L-aġenziji ta’ klassifikazzjoni tal-kreditu rreġistrati jiżguraw l-eżattezza u l-kompletezza tal-informazzjoni u tad-dejta rapportati lill-ESMA.
3. Għal gruppi ta’ aġenziji ta’ klassifikazzjoni tal-kreditu, il-membri ta’ kull grupp jistgħu jagħtu mandat lil membru wieħed biex jissottometti r-rapporti meħtieġa skont dan ir-Regolament f’isimhom. Kull aġenzija ta’ klassifikazzjoni tal-kreditu li għan-nom tagħha jiġi sottomess rapport bħal dan għandha tiġi identifikata fid-dejta sottomessa lill-ESMA.
Artikolu 2
Il-politiki u l-proċeduri tal-ipprezzar
1. L-aġenziji ta’ klassifikazzjoni tal-kreditu rreġistrati jipprovdu lill-ESMA l-politiki tal-ipprezzar tagħhom, l-istruttura tariffarja jew l-iskedi tariffarji u l-kriterji tal-ipprezzar fir-rigward ta’ dawk l-entitajiet ikklassifikati jew l-istrumenti finanzjarji li fuqhom huma joħorġu l-klassifikazzjonijiet ta’ kreditu u, fejn applikabbli, politiki tal-pprezzar li jirigwardaw is-servizzi anċillari.
2. L-aġenziji ta’ klassifikazzjoni tal-kreditu rreġistrati jiżguraw li għal kull tip ta’ klassifikazzjoni tal-kreditu offrut, il-politiki tal-prezzijiet ikun fihom jew ikunu akkumpanjati mill-entrati li ġejjin:
(a)
l-ismijiet tal-persuni responsabbli għall-approvazzjoni u l-manutenzjoni tal-politiki tal-ipprezzar, l-iskedi tariffarji u/jew programmi tariffarji, inklużi dawk responsabbli għall-iffissar ta’ tariffi, l-identifikatur intern, il-funzjoni u d-dipartiment intern li għalihom il-persuni jappartjenu;
(b)
kull linja gwida interna għall-applikazzjoni tal-kriterji tal-ipprezzar fil-politiki tal-ipprezzar, kull skeda tariffarja u/jew programm tariffarju relatati mal-istabbiliment ta’ tariffi individwali;
(c)
deskrizzjoni dettaljata tal-firxa tariffarja jew l-iskeda tariffarja u l-kriterji applikabbli għat-tipi differenti ta’ tariffi, inklużi dawk stipulati fl-iskedi tariffarji;
(d)
deskrizzjoni dettaljata ta’ kull programm tariffarju, inkluż programm ta’ relazzjoni, il-frekwenza ta’ programm ta’ użu, programm ta’ lealtà, jew programm ieħor, u inklużi l-kriterji ta’ applikazzjoni u l-firxa tariffarja, li minnhom il-klassifikazzjonijiet ta’ kreditu individwali jew sett ta’ klassifikazzjoni jistgħu jibbenefikaw f’termini tariffarji;
(e)
fejn applikabbli, il-prinċipji tal-ipprezzar u r-regoli li għandhom jintużaw kull meta jkun hemm relazzjoni jew konnessjoni bejn it-tariffi imposti għal servizzi ta’ klasifikazzjoni tal-kreditu u servizzi anċillari jew kull servizz ieħor ipprovdut lill-klijent, skont it-tifsira tat-tieni subparagrafu tal-punt 2 tal-Parti II tat-Taqsima E tal-Anness I għar-Regolament (KE) Nru 1060/2009 (il-klijent), mill-aġenzija ta’ klassifikazzjoni tal-kreditu u/jew kull waħda mill-entitajiet li tappartjeni lill-grupp tal-aġenzija ta’ klassifikazzjoni tal-kreditu skont it-tifsira tal-Artikoli 1 u 2 tad-Direttiva tal-Kunsill 83/349/KEE (4), kif ukoll kull entità marbuta mal-aġenzija ta’ klassifikazzjoni tal-kreditu jew kumpanija oħra tal-grupp tal-aġenzija ta’ klassifikazzjoni tal-kreditu permezz ta’ relazzjoni skont it-tifsira tal-Artikolu 12(1) tad-Direttiva 83/349/KEE;
(f)
l-ambitu ġeografiku tal-applikazzjoni tal-politika tal-ipprezzar, skeda tariffarja jew programm tariffarju f’dak li għandu x’jaqsam mal-lokazzjoni tal-klijenti u l-aġenzija ta’ klassifikazzjoni tal-kreditu jew l-aġenziji li japplikaw il-politika tal-ipprezzar, l-iskeda tariffarja jew il-programm tariffarju;
(g)
l-ismijiet tal-persuni awtorizzati biex jiffissaw tariffi u imposti oħra skont il-politika tal-ipprezzar rispettiva, skeda tariffarja jew programm tariffarju, inklużi dawk responsabbli għall-iffissar ta’ tariffi, l-identifikatur intern, il-funzjoni u d-dipartiment intern li għalihom jappartjenu l-persuni.
3. L-aġenziji ta’ klassifikazzjoni tal-kreditu rreġistrati jiżguraw li l-proċeduri tal-ipprezzar ikun fihom jew ikunu akkumpanjati mill-entrati li ġejjin:
(a)
l-ismijiet tal-persuni responsabbli għall-approvazzjoni u l-manutenzjoni tal-proċeduri li jimplimentaw il-politiki tal-ipprezzar, inklużi dawk responsabbli għall-iffissar ta’ tariffi, l-identifikatur intern, il-funzjoni u d-dipartiment intern li għalihom jappartjenu l-persuni;
(b)
deskrizzjoni dettaljata tal-proċeduri u l-kontrolli fis-seħħ biex dawn jiżguraw u jimmonitorjaw il-konformità stretta mal-politiki tal-ipprezzar;
(c)
deskrizzjoni dettaljata tal-proċeduri fis-seħħ għat-tnaqqis tat-tariffi jew biex b’mod ieħor wieħed jitbiegħed mill-iskedi tariffarji jew mill-programmi tariffarji;
(d)
l-ismijiet tal-persuni direttament responsabbli għall-monitoraġġ tal-applikazzjoni tal-politiki tal-ipprezzar għal tariffi individwali, inkluż l-identifikatur intern, il-funzjoni u d-dipartiment intern li għalihom jappartjenu l-persuni;
(e)
l-ismijiet tal-persuni direttament responsabbli għall-iżgurar tal-konformità tat-tariffi individwali mal-politiki tal-ipprezzar, inkluż l-identifikatur intern, il-funzjoni u dipartiment intern li għalihom jappartjenu l-persuni;
(f)
deskrizzjoni dettaljata tal-miżuri li għandhom jiġu adottati f’każ ta’ ksur tal-politiki tal-ipprezzar, tal-iskedi tariffarji, il-programmi u l-proċeduri tariffarji;
(g)
deskrizzjoni dettaljata tal-proċedura għar-rappurtar lill-ESMA ta’ kull ksur materjali ta’ politiki jew proċeduri tal-ipprezzar li jista’ jirriżulta fi ksur tal-punt 3c tat-Taqsima B tal-Anness I tar-Regolament (KE) Nru 1060/2009.
Artikolu 3
Lista’ ta’ tariffi imposti fuq kull klijent
1. L-aġenziji ta’ klassifikazzjoni tal-kreditu rreġistrati li jipprovdu klassifikazzjonijiet tal-kreditu fuq mudell fejn l-emittent iħallas, jipprovdu lill-ESMA t-tariffi imposti fuqkull klijent għall-klassifikazzjonijiet tal-kreditu individwali u kull servizzi anċillari għal kull entità ġuridika kif ukoll dawk aggregati minn grupp ta’ kumpaniji.
2. L-aġenziji ta’ klassifikazzjoni tal-kreditu rreġistrati li jipprovdu klassifikazzjonijiet tal-kreditu fuq mudell fejn l-abbonat jew l-investitur iħallas, jipprovdu lill-ESMA, fuq bażi għal kull klijent, it-tariffi totali mħallsa għal servizzi bħal dawn kif ukoll għas-servizzi anċillari pprovduti.
3. Kull devjazzjoni mill-politiki jew mill-proċeduri tal-ipprezzar, jew in-nuqqas ta’ applikazzjoni ta’ politika tal-ipprezzar, skeda tariffarja jew programm tariffarju, jew proċedura tal-ipprezzar għal klassifikazzjoni tiġi rreġistrata mill-aġenziji ta’ klassifikazzjoni tal-kreditu rreġistrati, b’identifikazzjoni ċara tal-ispjegazzjonijiet ewlenin għad-devjazzjoni u l-klassifikazzjoni individwali involuti fil-format stipulat fit-Tabella 1 tal-Anness II. Dawn ir-rekords jitqiegħdu għad-dispożizzjoni tal-ESMA meta jintalbu.
Artikolu 4
It-tipi ta’ klassifikazzjonijiet ta’ kreditu
L-aġenziji ta’ klassifikazzjoni tal-kreditu jikklassifikaw il-klassifikazzjonijiet li jridu jiġu rrapportati skont it-tipi definiti fl-Artikolu 3 tar-Regolament ta’ Delega tal-Kummissjoni (UE) 2015/2 (5).
Artikolu 5
Dejta li għandha tiġi pprovduta
1. L-aġenziji ta’ klassifikazzjoni tal-kreditu rreġistrati jipprovdu lill-ESMA l-entrati stabbiliti fl-Artikolu 2(2) u (3), u d-dejta stipulata fit-Tabelli minn1 sa 4 tal-Anness I, kif ukoll il-politiki tal-ipprezzar, l-iskedi tariffarji, il-programmi u l-proċeduri tariffarji f’fajls separati.
2. L-aġenziji ta’ klassifikazzjoni tal-kreditu rreġistrati jipprovdu lill-ESMA bid-dejta stabbilita fit-Tabelli 1 u 2 tal-Anness II għad-dejta tariffarja dwar kull klassifikazzjoni tal-kreditu individwali maħruġa u t-tariffi imposti għal klassifikazzjonijiet tal-kreditu u kull servizz anċillari għal kull klijent skont l-Artikolu 3(1).
3. L-aġenziji ta’ klassifikazzjoni tal-kreditu rreġistrati li pprovdew klassifikazzjonijiet tal-kreditu fuq il-mudell fejn l-abbonat jew l-investitur iħallas tipprovdi lill-ESMA d-dejta stipulata fit-Tabella 1 tal-Anness III għal kull klijent tas-servizzi ta’ klassifikazzjonijiet tal-kreditu pprovduti, skont l-Artikolu 3(2).
4. Id-dejta speċifikata fit-Tabelli minn 1 sa 4 tal-Anness I, it-tabelli 1 u 2 tal-Anness II, u t-Tabella 1 tal-Anness III tiġi sottomessa lill-ESMA f’fajls separati.
Artikolu 6
Ir-rappurtar inizjali
1. Kull aġenzija ta’ klassifikazzjoni tal-kreditu rreġistrata tipprovdi d-dejta lill-ESMA billi timla t-tabelli minn 1 sa 4 tal-Anness I u fajls separati għall-politiki tal-ipprezzar, l-iskedi tariffarji, il-programmi u l-proċeduri tariffarji li hija qed tapplika għal kull tip ta’ klassifikazzjoni tal-kreditu li fih hija attiva, skont l-Artikolu 5(1), fi żmien 30 jum wara d-data tad-dħul fis-seħħ ta’ dan ir-Regolament.
2. Ir-rapportar inizjali dwar it-tariffi msemmija fl-Artikolu 5(2) u (3) jiġi sottomess lill-ESMA disa’ xhur wara d-data tad-dħul fis-seħħ ta’ dan ir-Regolament u jinkludi d-dejta miġbura mid-data tad-dħul fis-seħħ ta’ dan ir-Regolament sat-30 ta’ Ġunju 2015.
3. It-tieni rapport dwar it-tariffi msemmi fl-Artikolu 5(2) u (3) jiġi sottomess lill-ESMA sal-31 ta’ Marzu 2016 u jinkludi d-dejta miġbura mill-1 ta’ Lulju 2015 sal-31 ta’ Diċembru 2015.
Artikolu 7
Ir-rappurtar kontinwu
1. Mingħajr preġudizzju għar-rekwiżiti ta’ rappurtar inizjali stabbiliti fl-Artikolu 6, l-informazzjoni sottomessa skont l-Artikolu 5 tiġi sottomessa fuq bażi annwali sal-31 ta’ Marzu u tinkludi dejta u politiki tal-ipprezzar, skedi tariffarji, programmi tariffarji, u proċeduri tariffarji li jirrelataw mas-sena kalendarja preċedenti.
2. Mingħajr preġudizzju għall-paragrafu 1, bidliet materjali għall-politiki tal-ipprezzar, l-iskedi tariffarji, il-programmi u l-proċeduri tariffarji jiġu rrappurtati lill-ESMA fuq bażi kontinwa mingħajr dewmien żejjed wara l-adozzjoni tagħhom u l-aktar tard sa 30 jum wara l-implimentazzjoni tagħhom.
3. L-aġenziji ta’ klassifikazzjoni tal-kreditu rreġistrati jinnotifikaw lill-ESMA minnufih dwar kull ċirkostanza eċċezzjonali li tista’ tipprevjeni jew iddewwem b’mod temporanju ir-rappurtar skont dan ir-Regolament.
Artikolu 8
Proċeduri tar-rapportar
1. L-aġenziji ta’ klassifikazzjoni tal-kreditu rreġistrati jissottomettu l-fajls tad-dejta skont l-istruzzjonijiet tekniċi pprovduti mill-ESMA u billi jużaw is-sistema ta’ rapportar stabbilita mill-ESMA.
2. L-aġenziji ta’ klassifikazzjoni tal-kreditu rreġistrati jaħżnu l-fajls tad-dejta mibgħuta u li jkunu waslu għand l-ESMA skont l-Artikolu 5 kif ukoll ir-rekords ta’ devjazzjoni msemmija fl-Artikolu 3(3) f’forma elettronika għal mill-inqas ħames snin. Dawn il-fajls jitqiegħdu għad-dispożizzjoni tal-ESMA meta jintalbu.
3. Meta aġenzija ta’ klassifikazzjoni tal-kreditu rreġistrata tidentifika żbalji fattwali f’dejta li tkun ġiet irrapportata, tinforma lill-ESMA mingħajr dewmien żejjed u tikkoreġi d-dejta rilevanti skont l-istruzzjonijiet tekniċi pprovduti mill-ESMA.
Artikolu 9
Dħul fis-seħħ
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f”Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Settembru 2014.

Labels: 2
4
10
7
9
12